Dôvodová správa

Všeobecná časť

Problematika optického žiarenia  pri práci je v súčasnosti riešená nariadením vlády Slovenskej republiky č. 351/2006 Z. z. o podrobnostiach o ochrane zdravia pred účinkami optického žiarenia pri práci.
V predkladanom návrhu nariadenia vlády sú implementované požiadavky smernice Európskeho parlamentu a Rady 2006/25/ES z 5. apríla 2006 o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych faktorov (umelé optické žiarenie) (19. samostatná smernica v zmysle článku 16 ods. 1 smernice 89/391/EHS) do národnej legislatívy, predovšetkým limitné hodnoty optického žiarenia ako aj povinnosti zamestnávateľa na úseku ochrany zdravia zamestnanca a bezpečnosti pri práci so zdrojmi optického žiarenia. Prebratie požiadaviek uvedenej smernice prináša zosúladenie legislatívy Slovenskej republiky s legislatívou Európskej únie. 
	Navrhovaná právna úprava je v súlade s Ústavou Slovenskej republiky a s právnym poriadkom Slovenskej republiky.
	Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.

Doložka zlučiteľnosti k návrhu nariadenia vlády 
s právom Európskych spoločenstiev a právom Európskej únie

1.	Predkladateľ nariadenia vlády: Ministerstvo zdravotníctva Slovenskej republiky.

2.	Názov návrhu nariadenia vlády: Nariadenie vlády Slovenskej republiky o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou umelému optickému žiareniu.

3.	Problematika návrhu nariadenia:
a)	je upravená v práve Európskych spoločenstiev	
- v primárnom práve: 
Hlavy VI. Kapitola 3 - Aproximácia práva Zmluvy o založení Európskych spoločenstiev,
Hlava XI Kapitola 1 – Sociálne ustanovenia Zmluvy o založení Európskych spoločenstiev,
Hlava XI Kapitola 8 – Zamestnanosť Zmluvy o založení Európskych spoločenstiev,
Hlava XIII. – Zdravotníctvo Zmluvy o založení Európskych spoločenstiev,

- v sekundárnom práve:
a) Európskeho parlamentu a Rady 2006/25/ES z 5. apríla 2006 o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych faktorov (umelé optické žiarenie) (19. samostatná smernica v zmysle článku 16 ods. 1 smernice 89/391/EHS)
 
            b) nie je upravená v práve Európskej únie:   - primárnom,
                                                                                   - sekundárnom,

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	   Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii pre Slovenskú republiku v danej oblasti nevyplývajú žiadne záväzky, 
b)	 z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii pre Slovenskú republiku v danej oblasti nevyplývajú žiadne prechodné obdobia,	
c)	 lehota na prebratie Smernice 2006/25/ES je do 27. apríla 2010,
d)	nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev.	

5.	Stupeň zlučiteľnosti návrhu právneho predpisu s právom Európskej únie a Európskych spoločenstiev:  
	Úplná zlučiteľnosť

6. Gestor:
     Ministerstvo zdravotníctva Slovenskej republiky

Osobitná časť

K § 1
Predmet úpravy vymedzuje okruh pôsobnosti a rozsah platnosti nariadenia vlády. Súčasťou  tohto paragrafu je aj vymedzenie používaných pojmov.

K § 2
	Limitné hodnoty sú ustanovené na ochranu zdravia zamestnancov a pre bezpečnosť pri práci..

K § 3
	Požiadavka na vykonanie opatrení na ochranu zdravia zamestnancov vychádza predovšetkým z hodnotenia rizík, vykonávanie ktorého patrí medzi základné povinnosti zamestnávateľa. Táto povinnosť je uložená v zákone o ochrane, podpore a rozvoji verejného zdravia ako aj v zákone č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov.

K § 4
	Ak posúdenie rizika preukáže možné riziko, vyplývajúce z expozície zamestnancov optickému žiareniu z umelých zdrojov, je potrebné vykonať opatrenia, ktoré ho majú odstrániť alebo znížiť na najnižšiu možnú mieru. Tieto opatrenia na zníženie expozície optickému žiareniu z umelých zdrojov majú byť vykonané predovšetkým pri zdroji, k ďalším opatrením patria napríklad voľba iného pracovného postupu alebo zariadenia, technické opatrenia na zníženie emisií, zmena riešenia pracovísk a pracovných miest, obmedzenie dĺžky a intenzity expozície, dostupnosť vhodných osobných ochranných pracovných prostriedkov a pod.

K § 5
	Požiadavka na informovanosť a odborný výcvik zamestnancov je jednou zo základných požiadaviek smerníc Európskeho spoločenstva.

K § 6
	Tento paragraf vymedzuje oblasti pôsobnosti tohto nariadenia vlády,  v ktorých je nutná konzultácia a účasť zamestnancov alebo ich zástupcov.

K § 7
Zamestnávateľ je povinný zabezpečiť dohľad nad zdravím zamestnancov, u ktorých výsledky posúdenia preukázali špecifické zdravotné riziko. Súčasťou zdravotného dohľadu sú preventívne prehliadky. Cieľom týchto vyšetrení je včasné stanovenie začínajúcich zmien zdravotného v dôsledku a predchádzanie poškodeniu zdravia v dôsledku expozície optickému žiareniu z umelých zdrojov. Výsledky zdravotného dohľadu môžu byť dôvodom k preskúmaniu posúdenia rizika ako aj k vykonaniu doplňujúcich opatrení.

K § 8
V tomto paragrafe sú obsiahnuté požiadavky na prevádzkový poriadok pre pracoviská so zdrojmi  nekoherentného žiarenia a pre pracoviská, na ktorých sa používajú lasery triedy 2 až 4.

K § 9
Paragraf vymedzuje časové obdobie, za ktoré je potrebné poskytovať Európskej komisii správu o praktickom uplatňovaní tohto nariadenia vlády.

K § 10
Paragraf v súlade s požiadavkou smernice uvádza odkaz na preberanú smernicu 2006/25/ES z 5. apríla 2006 o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych faktorov (umelé optické žiarenie) (19. samostatná smernica v zmysle článku 16 ods. 1 smernice 89/391/EHS).

K prílohe č. 1
	Príloha uvádza požiadavky na stanovenie biofyzikálne významných hodnôt nekoherentného optického žiarenia a limitné hodnoty expozície nekoherentnému optickému žiareniu.

K prílohe č 2
Príloha uvádza požiadavky na stanovenie biofyzikálne významných hodnôt laserového žiarenia a limitné hodnoty expozície laseru.

K prílohe č. 3
Príloha uvádza ochranné opatrenia pri používaní zdrojov umelého optického žiarenia.

K prílohe č. 4
Príloha uvádza názov smernice Rady 2006/25/ES a dátum jej uverejnenia vo vestníku Európskych spoločenstiev.